**Noteikumu projekta**

**„Nacionālās references laboratorijas epidemioloģiskās drošības jomā statusa piešķiršanas, anulēšanas vai darbības apturēšanas kārtība, kā arī tās tiesības un pienākumi” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Epidemioloģiskās drošības likuma 5.panta ceturtā daļa  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Nacionālajai references laboratorijai epidemioloģiskās drošības jomā (turpmāk – NRL) ir galvenā loma epidēmiju un uzliesmojumu izraisošo ierosinātāju noteikšanā un turpmākajā monitoringā, lai sniegtu uz pierādījumiem balstītu informāciju efektīvai infekcijas slimību profilaksei un kontrolei. Tā ir neatņemama epidemioloģiskās uzraudzības sastāvdaļa un tās darbība balstās uz starptautiski atzītām metodēm un standartiem. Ir svarīgi, lai jebkura sabiedrības veselības apdraudējuma gadījumā tiktu ātri identificēts un apstiprināts attiecīgais slimības ierosinātājs, tādēļ katra valsts veido šīs laboratorijas.2014.gada 23.oktobrī tika pieņemti grozījumi Epidemioloģiskās drošības likumā (turpmāk – likums), saskaņā ar kuriem likuma 5.panta 4.daļa nosaka, ka Ministru kabinets (turpmāk – MK) nosaka:1) kārtību, kādā tiek piešķirts NRL statuss;2) NRL pienākumus un tiesības;3) NRL statusa anulēšanas un darbības apturēšanas kārtību.Minētie grozījumi likumā tika veikti, jo iepriekš likums noteica, ka Veselības ministrija (turpmāk – VM) sagatavo priekšlikumu par pilnvarojuma piešķiršanu NRL.  Minētais likuma punkts radīja neskaidrības par to, kam priekšlikumi tiek gatavoti un kas pieņem lēmumu par NRL statusa piešķiršanu. Savukārt 2013. gada 17. decembra MK noteikumu Nr.1529 „Veselības aprūpes organizēšanas un finansēšanas kārtība” (turpmāk – Noteikumi Nr.1529) 212.2.2 punkts nosaka, ka Nacionālais veselības dienests (turpmāk – NVD) slēdz līgumu ar SIA „Rīgas Austrumu klīniskā universitātes slimnīca” (turpmāk – RAKUS) par NRL un 3. Bioloģiskās drošības līmeņa laboratorijas funkciju nodrošināšanu minēto noteikumu 24. pielikumā noteiktajā apjomā (24. pielikums nosaka konkrētas izmeklējumu metodes konkrētu infekcijas slimību ierosinātāju noteikšanai, kā arī NRL uzdevumus).Lai izpildītu MK doto uzdevumu, ar VM 2014. gada 24.oktobra rīkojumu Nr.127 tika izveidota darba grupa noteikumu projekta par prasībām NRL izstrādei, kurā tika iekļauti lielāko laboratoriju, Slimību profilakses un kontroles centra (turpmāk - SPKC), NVD, Veselības inspekcijas (turpmāk –VI) pārstāvji. Lai pārskatītu patreizējo NRL izmeklējumu apjomu, definējot un nodalot references no rutīnas izmeklējumiem, NRL izmeklējumu izvērtēšanai tika izveidota arī iepriekšminētās darba grupas apakšgrupa no laboratoriju darba ekspertiem un SPKC epidemiologiem, kas ir kompetenti konkrēto izmeklējumu izvērtēšanai un atbilstības noteikšanai *Komisijas 2012. gada 8. augusta Īstenošanas lēmumam 2012/506/ES, ar kuru groza Lēmumu 2002/253/EK, ar ko nosaka gadījumu definīcijas ziņošanai par infekcijas slimībām Kopienas tīklā saskaņā ar Eiropas Parlamenta un Padomes Lēmumu Nr. 2119/98/EK*. Minētā darba grupas apakšgrupa izstrādāja projekta pielikumu ”§Izmeklējumi, ko nodrošina nacionālās references laboratorija diagnostikas un epidemioloģiskās drošības jomā”. Kā arī, lai papildus iegūtu neatkarīgu viedokli par projektā un tā pielikumā iekļaujamajiem aspektiem, 2014. gada martā Eiropas slimību profilakses un kontroles centrs (turpmāk – ECDC) veica misiju Latvijā un novērtēja NRL darba organizāciju (vērtējums sniegts ziņojumā ECDC MISSION REPORT „Assessment of Latvia’s reference microbiology laboratory system” March 2014). Misijas laikā eksperti secināja, ka Noteikumos Nr.1529 noteiktais references laboratorijas darba apjoms pārklājas ar citu klīnisko laboratoriju sniegtajiem pakalpojumiem un būtu nepieciešams skaidri nodalīt rutīnas klīniskos izmeklējumus no references izmeklējumiem. Eksperti arī secināja, ka nepieciešams precizēt normatīvos aktus, kas nosaka NRL funkcijas, nenosaucot metodes ar kurām strādā NRL, bet nosakot pakalpojumus, tādējādiNRL veicamo izmeklējumu sarakstu veidojot elastīgāku, iekļaujot norādes par tipēšanu un patogēna raksturojumu. Eksperti arī sniedza priekšlikumus NRL uzdevumiem, kas ir saskaņā ar ECDC rekomendācijām NRL laboratoriju darba organizācijai „Core functions of microbiology reference laboratories for communicable diseases” June 2010.  Projektā iekļautas vispārējas **prasības NRL**, nosakot, ka, lai nodrošinātu pamatotus, vienotus un saskaņotus pārbaudes rezultātus, tai jābūt akreditētai atbilstoši standartam LVS EN ISO 15189 „Medicīnas laboratorijas. Kvalitātes un kompetences prasības”, un arī standartam LVS EN ISO/IEC 17025 „Testēšanas un laboratoriju kompetences vispārīgās prasības”, ja tiek testēti vides paraugi, kā arī jābūt piemērotai darbam ar 2. un 3. grupas bioloģiskajiem aģentiem, lai neradītu draudus apkārtējai videi. References laboratorijai jābūt ar pieredzi noteiktajās jomās, un jāspēj nodrošināt noteiktu uzdevumu izpildi.Saskaņā ar ECDC ieteikumiem, projektā iekļauti šādi **NRL uzdevumi**:**1. References diagnostika**. Uzdevums sevī ietver to, ka NRL ir mūsdienīgas, atzītas un darbotiesspējīgas testēšanas metodes, kas to ekspertīzes jomā spēj precīzi apstiprināt diagnostikas rezultātus. Tas var ietvert visdažādāko paraugu testēšanu, piemēram, citu laboratoriju ziņoto rezultātu apstiprināšanu, specifisko mikrobiālo marķieru noteikšanu, un netipisku paraugu izmeklēšanu.  Šī projekta izpratnē references diagnostika ir:1.1. Reģistrējamo infekcijas slimību izraisītāju **apstiprinošā diagnostika**, kas ir nepieciešama, lai precizētu primārās diagnostikas (veiktu citā laboratorijā) atradni un ir svarīga konkrētu pacientu ārstēšanā vai sabiedrības veselības interesēs, bet ko citas laboratorijas neveic, jo nevar atļauties uzturēt specifisku un dārgu metodi, ko reti pielieto. 1.2. Noteiktu izraisītāju **padziļināta izmeklēšana**, kas ir nepieciešama sarežģītu klīnisko gadījumu diagnozes uzstādīšanai vai epidemioloģiskiem mērķiem – piemēram, **serotipēšana** ļauj noteikt vienas sugas baktēriju tipus, kuriem var būt nozīme infekcijas avota un slimības smaguma noteikšanā, profilakses pasākumu efektivitātes izvērtēšanā un kuru izplatības ierobežošanai ir epidemioloģiska nozīme, vai arī **genotipēšana,** kas vienas sugas izraisītājus spēj atšķirt pēc ģenētiskām pazīmēm un noteikt to līdzību un pierādīt transmisiju vai atrast kopēju inficēšanās avotu uzliesmojuma gadījumā, kā arī sekot noteiktā genotipa mikroorganismu cirkulācijai valstī un nodrošināt datu apmaiņu un salīdzināšanu par izdalītajiem izraisītājiem ar citām valstīm, lai identificētu un kontrolētu starptautiska mēroga uzliesmojumus.1.3.Reti sastopamu izraisītāju **primārā diagnostika**, kas ir nepieciešama, lai garantētu, ka valstī tā tiek veikta, jo ir svarīga konkrētu pacientu ārstēšanā vai sabiedrības veselības interesēs, lai savlaicīgi identificētu sabiedrības veselības apdraudējumus un ierobežotu vai novērstu tālāku izraisītāja izplatību, bet ko citas laboratorijas neveic, jo nevar atļauties attiecīgo kapacitāti reto un bīstamu slimību diagnostikai, tai skaitā nodrošināt īpašus apstākļus, lai veiktu 3. bioloģiskās drošības līmeņa infekciju izmeklējumus.**2.** **Infekcijas slimību diagnostika.**Uzdevuma izpilde nodrošina Eiropas savienībā un Latvijā reģistrējamo un epidemioloģiski svarīgo infekcijas slimību diagnostikas pieejamību un garantē epidemioloģisko drošību valstī.**3. Referencmateriālu nodrošināšana**.Ja nepieciešams, references laboratorija saskaņā ar starptautiskiem standartiem un procedūrām izstrādā un uztur nepieciešamu būtisko primārās references materiāla kolekciju, ar ko dalīties ar citām laboratorijām un organizācijām, kas pieprasa šādus materiālus. Šie materiāli var ietvert references laboratorijas celmus un kultūras, klīniskos izolātus, serumus, ģenētiskos materiālus, u.c. Šie resursi ir svarīgi dažādiem kvalitātes nodrošināšanas sistēmas mērķiem, testēšanas metožu novērtējumam un apstiprināšanai. *Piemēram,* NRL, diagnosticējot pandēmiskās A/H1N1 gripas pacientu, vīrusu kultivē, tā nukleīnskābi izdala un uzglabā. PCR  (polimerāzes ķēdes reakcija) reakcijām nepieciešamās pozitīvās kontroles no šī materiāla tiek izplatītas reģionālajām laboratorijām pēc pieprasījuma. **4. Zinātniskās rekomendācijas**.NRL ir konkrētās jomas ekspertīzes resursu un koordinācijas punkts, kas dalās ar informāciju un konsultē ieinteresētās amatpersonas un sabiedrības veselības pārvaldes institūcijas. Tas var ietvert tehniskas konsultācijas par testēšanas metodēm un procedūrām, zinātnisku atbalstu un konsultācijas par laboratorisko rezultātu nozīmīgumu un interpretāciju klīnicistiem un attiecīgo sabiedrības veselības institūciju darbiniekiem (politikas veidotājiem, epidemiologiem un citiem sabiedrības veselības speciālistiem). *NRL s*niedz ieteikumus un atbalstu citām laboratorijām (piem., semināru organizēšana, citi apmācības pasākumi atkarībā no vajadzības, kā arī, lai ieviestu jaunas testēšanas metodes un politiku). *Piemēram,* tā kā vakcīnas pret bakteriālām slimībām, tādām kā meningokoku un pneimokoku invazīvās infekcijas, ir specifiskas attiecībā uz patogēnu tipu, ieteikumi un informācija no references laboratorijas par cirkulējošiem celmiem tiek līdzdalīta ar sabiedrības veselības profesionāļiem, epidemiologiem, vakcīnu ražotājiem, regulējošām iestādēm un reģionālajām laboratorijām. Tas, savukārt, var radīt priekšlikumus izmaiņām vakcinācijas politikā, efektīvākas vakcīnas izvēlē un palīdz uzraudzīt iedzīvotāju aizsardzību pret vakcīnregulējamām slimībām.**5. Sadarbība un pētījumi**.NRL ir tehnoloģiju un zinātnes attīstības priekšplānā savā kompetences sfērā, un īpaši jomās, kas nozīmīgas sabiedrības veselības rīcībai. Tai jāizveido un jāuztur kontakti ar reģionālo un starptautisko laboratoriju tīkliem, kā arī tai jāpiedalās starptautiskā starplaboratoriju salīdzinošā testēšanā, citos starptautiskas nozīmes projektos un iniciatīvās, t.sk. pētniecības un attīstības aktivitātēs, lai uzlabotu references laboratorijas darbības kvalitāti, apjomu un attīstību; jāpiedalās un jāsniedz ieguldījums starptautiskajā infekcijas slimību epidemioloģiskajā uzraudzībā. Piemēri šādai sadarbībai ir iesaistīšanās Eiropas Savienības un citos starptautiskos references laboratoriju tīklos, reģionālo laboratoriju tīklu aktivitātēs, vai globālās Pasaules Veselības organizācijas iniciatīvās.**6. Monitorings, brīdināšana un reaģēšana**.NRL nodrošina vai veicina epidemioloģiskās uzraudzības pasākumus, tai ir izveidota efektīva sadarbība ar valsts epidemioloģiskās uzraudzības institūciju (SPKC), lai regulāri ziņotu incidences datus un nodrošinātu agrīno „brīdinājuma funkciju” par neparastiem gadījumiem, kas var radīt apdraudējumu sabiedrības veselībai un līdz ar to prasa neatliekamus reaģēšanas pasākumus (epidemioloģisko izmeklēšanu un kontroles pasākumu organizēšanu). Tie var ietvert diagnostikas testa neizdošanos, incidences izmaiņu atklāšanu, informāciju par izraisītāju virulenci, rezistenci pret medikamentiem, varbūtējas infekcijas slimības parādīšanos ar nezināmu etioloģiju, u.c. Slimības uzliesmojuma gadījumā NRL atbalsta uzliesmojuma epidemioloģisko izmeklēšanu, piemēram, veicot diagnostikas izmeklējumus, kontaktpersonu izmeklēšanu un vides paraugu testēšanu, sniedzot ieteikumus un veicot tehnisko ekspertīzi, un pēc pieprasījuma nodrošinot papildu kapacitāti diagnostikai. Minētās references funkcijas ir savā starpā cieši saistītas un nav atsevišķi realizējamas. Tā, piemēram, apstiprinošās diagnostikas veikšanai ir nepieciešams referencmateriālu nodrošinājums, bet neraksturīgu gadījumu un jaunu infekcijas aģentu identificēšana nav iespējama bez laboratorijas dalības starptautiskajos slimību uzraudzības tīklos. Ņemot vērā to, ka laboratoriskā diagnostika ir joma, kurā ļoti strauji notiek tehnoloģiskā attīstība, NRL ir jānodrošina nekavējoša visu jaunāko prasību izpilde un ieviešana apstiprinošajā infekciju diagnostikā un, papildus tam, šādai laboratorijai jāspēj attīstīt, optimizēt un validēt laboratoriskās izmeklēšanas metodes, izveidot un uzturēt ierosinātāju celmu un paraugu banku, ierosinātāju antigēnu un serumu banku, diagnostisko reaģentu komplektu krājumu.  Projektā iekļautas arī **NRL tiesības**, piemēram, iegūt nepieciešamo informāciju, paraugus, atbalstu, piedalīties zinātniskos projektos u.c. Projekts paredz, ka NRL ir viena (kas arī ir atbilstoši iedzīvotāju skaitam LV un ECDC rekomendācijām), dodot iespēju deleģēt veikt atsevišķus izmeklējumus citām laboratorijām (skatoties, kas ir izmaksu efektīvāk – uzturēt pašai metodi, kas reti tiek izmantota, vai nosūtīt paraugu citai, prasībām un konkrētajam izmeklējumam nepieciešamai izolācijas pakāpei atbilstošai laboratorijai, t.sk. ārvalstu laboratorijai).  Projekts paredz **NRL statusa piešķiršanu un laboratorijas darbības uzraudzības kārtību**. Noteikumu projekts paredz, ka Veselības ministrija piešķir references laboratorijas statusu ārstniecības iestādei, ja vien tā atbilst projektā minētajām prasībām un var nodrošināt tajā minēto pienākumu izpildi. Piešķirot NRL statusu, Veselības ministrija ņems vērā tās rīcībā esošo informāciju par ārstniecības iestādēm, kas sniedz attiecīgus pakalpojumus un var nodrošināt NRL funkcijas. Piešķirot vai atceļot NRL statusu, ir svarīgi ņemt vērā nepieciešamību nodrošināt references laboratorijas funkciju nepārtrauktību. Saskaņā ar projektu NRL katru gadu Veselības ministrijā iesniedz ar SPKC un NVD saskaņotu izmeklējumu programmu nākamajam gadam. Minētās programmas saskaņošana būtu uzsākama ne vēlāk kā mēnesi pirms 1. marta, kas ir projektā paredzētais dokumenta iesniegšanas termiņš ministrijā. Saskaņā ar projektu NRL katru gadu iesniedz pārskatu par pienākumu izpildi. Projekts paredz, ka Veselības ministrija izvērtē NRL ikgadējo pārskatu un, ja NRL neveic savus pienākumus, kā rezultātā netiek nodrošināta infekcijas slimību epidemioloģiskā uzraudzība, Veselības ministrijai var rasties nepieciešamība piesaistīt citu atbilstošu laboratoriju, lai nodrošinātu NRL funkciju nepārtrauktību. Tādēļ Veselības ministrija var apturēt NRL darbību uz laiku, vienlaikus nosakot pasākumus NRL darbības atjaunošanai, kā arī nosakot, kas pildīs references laboratorijas funkcijas. Gadījumā, ja tiek konstatēti būtiski pārkāpumi NRL pienākumu izpildē vai neatbilstība NRL kritērijiem, Veselības ministrija var atcelt NRL statusu. Šādā gadījumā, lai nodrošinātu NRL funkciju nepārtrauktību, Veselības ministrijai savlaicīgi būs jāpiešķir NRL status citai laboratorijai. Minētie pasākumi nodrošinās caurspīdīgāku NRL darbību, budžeta izlietojumu un nodrošinās regulāru uzraudzību pār laboratorijas darbību, kā arī laboratorijas darbības plānošanu atbilstoši aktualitātēm infekcijas slimību epidemioloģiskās uzraudzības jomā.**Pārejas noteikumi** paredz, ka NRL līgums atbilstoši šī projekta prasībām ar NVD jānoslēdz ne vēlāk kā līdz 2018.gada 1.janvārim. |
| 3. | Projekta izstrādē iesaistītās institūcijas | Projekta izstrādes darba grupā piedalījās pārstāvji no SPKC, NVD,VI, RAKUS, SIA „E.Gulbja laboratorija”, SIA „Nacionālais Medicīnas Serviss - Laboratorija"” , Pārtikas drošības, dzīvnieku veselības un vides zinātniskā institūta “BIOR”, Latvijas Medicīnas mikrobiologu asociācijas un P.Stradiņa KUS Apvienotās laboratorijas. |
| 4. | Cita informācija |  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Galvenokārt tiesiskais regulējums skars NRL, kā arī pretendentus uz references laboratorijas statusu. Vienlaikus regulējums skars VM, NVD un SPKC, kurām būs nepieciešams pielāgoties jaunajam regulējumam.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta piemērošana padarīs skaidrākus NRL pienākumus, kā arī saprotamāku un caurspīdīgāku NRL darbības finansējumu. |
| 3. | Administratīvo izmaksu monetārs novērtējums |  Administratīvās izmaksas: 1.Vienreizēja informācijas ievietošana Veselības ministrijas mājas lapā (par NRL statusa piešķiršanu, darbības apturēšanu vai statusa anulēšanu) -1.17 EUR, 2. NRL ikgadējā pārskata iesniegšana un darbības programmas sagatavošana – katra minētā dokumenta sagatavošana pirmoreiz varētu prasīt 160 stundas, bet turpmākajos gados – 80 stundas. Saskaņā ar CSB datu bāzē pieejamo informāciju, vidējās darba spēka izmaksas veselības nozarē 2015.gadā ir 5,38 EUR. Tādējādi administratīvās izmaksas NRL pirmajā gadā plānotas 1721,6 EUR, bet turpmāk - 860.8 EUR.3.Savukārt NVD un SPKC katrai būtu nepieciešamas 16 stundas dalībai NRL darbības programmas sagatavošanā. Saskaņā ar CSB datu bāzē pieejamo informāciju, vidējās darba spēka izmaksas valsts pārvaldē 2015.gadā ir 6.99 EUR. Tādējādi ikgadējās administratīvās izmaksas NVD un SPKC plānotas – katrai 111.84 EUR.Tādējādi administratīvo izmaksu kopsumma pirmajā gadā sastāda 1946.45 EUR, bet turpmāk – 1167.64 EUR. |
| 4. | Cita informācija | Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | 1)Jāveic grozījumi 2013. gada 17. decembra MK noteikumos Nr.1529 „Veselības aprūpes organizēšanas un finansēšanas kārtība” (turpmāk – noteikumi Nr.1529), svītrojot 212.2.2 punktu, kas nosaka, ka NVD slēdz līgumu ar RAKUS par NRL un 3. Bioloģiskās drošības līmeņa laboratorijas funkciju nodrošināšanu, kā arī to 24. pielikumu, kas līdz šim noteica NRL uzdevumus. Kamēr ir spēkā NVD līgums ar RAKUS par NRL funkciju nodrošināšanu, kas noslēgts saskaņā ar noteikumiem Nr.1529, NRL nodrošina izmeklējumu apjomu saskaņā ar noteikumu Nr.1529 24.pielikumu.2)Jāveic grozījums Ministru kabineta 1999.gada 5.janvāra noteikumos Nr.7 “Infekcijas slimību reģistrācijas kārtība”, lai precizētu C hepatīta apstiprinošās diagnostikas nosacījumus. Prasībām jābūt saskaņotām, līdz NRL uzsāks nodrošināt izmeklējumu apjomu saskaņā ar projekta pielikumu. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekta izstrādei tika izveidota darba grupa, kurā tika iesaistīts plašs speciālistu loks. 2015. gada 28.oktobrī projekts publiskajai apspriešanai publicēts Veselības ministrijas mājaslapas sadaļā „Sabiedrības līdzdalība”. |
| 2. | Sabiedrības līdzdalība projekta izstrādē | Sabiedrības pārstāvjiem, kas netika uzaicināti darba grupā, ir iespēja līdzdarboties Ministru kabineta noteikumu projekta izstrādē, rakstiski sniedzot viedokli, priekšlikumus vai iebildumus par Ministru kabineta noteikumu projektu. |
| 3. | Sabiedrības līdzdalības rezultāti | Sabiedriskās apspriešanas laikā papildus precizējumi tika saņemti tikai no projekta izstrādē iesaistītajām institūcijām (SPKC, NVD) |
| 4. | Cita informācija | Nav  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | NRL, SPKC, NVD |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas un institucionālo struktūru Jaunu institūciju izveide, esošu institūciju likvidācija vai reorganizācija nav paredzēta. |
| 3. | Cita informācija | Projekta izpildē iesaistītās institūcijas – Nacionālais veselības dienests un Slimību profilakses un kontroles centrs noteikumu projektā paredzēto pasākumu īstenošanu nodrošinās tām piešķirto valsts budžeta līdzekļu ietvaros. |

AnotācijasIII. sadaļa, V. sadaļa - projekts šo jomu neskar.

Veselības ministre Anda Čakša

Vīza: Valsts sekretārs Kārlis Ketners

Segliņa, 67876102

anita.seglina@vm.gov.lv